הוועדה המשותפת לוועדת הכנסת ולוועדת הכספים לעניין לתקציב הכנסת, כנסת 19, פרוטוקול מספר 6, 2014-11-03 11:45

יריב לוין: רבותי, אני פותח את הישיבה של הוועדה המשותפת של ועדת הכנסת וועדת הכספים לעניין תקציב הכנסת.

יריב לוין: על סדר-היום שינויים בתקציב הכנסת לשנת 2014 – העברה מסעיף לסעיף.

יריב לוין: זאת העברה מסעיף הרזרבה לתכנית 02.03.05 אמרכלות לצורך תקנה 08 – שיפוצים שונים והתקנות.

יעקב ליצמן: אלה שיפוצים לקואליציה?

יריב לוין: לזה צריך הרבה יותר כסף במצב הקואליציה הנוכחי.

יריב לוין: לא יספיק הכסף.

יעקב מרגי: אני כופר בזה.

יעקב מרגי: יש לי בדיקה מדעית שהקואליציה הנוכחית היתה יותר יקרה מקואליציות אחרות.

יעקב ליצמן: לא, רק בחוטים.

חמד עמאר: תאמין לי, אתה עובר ורואה אחרי שהוציאו את השטיח שם, אתה רואה אור שם.

חמד עמאר: אתה רואה שינוי בלתי רגיל.

חמד עמאר: באמת תודה לכם.

אברהם מיכאלי: הרב ליצמן, למה לא מגיע לנו מקרר באוטו?

אברהם מיכאלי: אנחנו נוסעים יותר.

אברהם מיכאלי: מקרר באוטו לא צריך?

יעקב ליצמן: למדת פרשת השבוע?

יעקב ליצמן: מחוט עד שרוך הנעל.

יעקב ליצמן: אלה החוטים.

יעקב ליצמן: אלה אנשי סדום.

רונן פלוט: חברים, מדובר בסך-הכל ב-2.3 מיליון לכל העברה מהרזרבה לסעיפים שלנו, כאשר אני אפרט טיפה: 800,000 שקל – כבר קיבלנו אישור מעיריית ירושלים לשים על הגג את כל הפלטות הסולריות שעל זה דיברנו קודם.

רונן פלוט: יש להניח שעד סוף חודש יוני אנחנו נראה כנסת ירוקה מאוד.

רונן פלוט: 800,000 שקל נוספים הולכים לשינוי באגף האינטרנט וכל היתר הולך על שיפוצים קטנים שעשינו פה.

רונן פלוט: זאת כל הבקשה שלנו, אין לנו משהו אחר.

אברהם מיכאלי: יריב, אני משבח על הצבע של הגדר מסביב לחדר אוכל.

אברהם מיכאלי: אני פריק של הגדר שם.

אברהם מיכאלי: זה יפה.

יעקב ליצמן: אם היית לוקח את המנכ"ל לקואליציה לנהל אותה היה לא רע.

יעקב ליצמן: יותר קל מאשר היום.

יריב לוין: אני חושב שעדיף לקחת אדם עם כישורים שישקיע אותם במקום שיש בזה תועלות.

יעקב ליצמן: זה בין כך בחירות.

יעקב ליצמן: בלי לפרט.

יריב לוין: אני יכול להגיד לך מהניסיון שלי, שהתפוקה של התשומות שאתה משקיע בקואליציה הזאת לא - - - לניהול הכנסת יש תוצאות יותר טובות.

יעקב ליצמן: אני לא משקיע.

יעקב ליצמן: דווקא חבריי משקיעים יותר ממני.

יעקב ליצמן: אם הייתי משקיע לדעתי זה היה נראה אחרת.

יריב לוין: אני מסכים.

יריב לוין: על זה אין ויכוח.

יריב לוין: אני אומר לך מה קורה, המבנה של המערכת הוא כזה: מרכיבי הקואליציה האמיתית מחולקים בין הקואליציה לאופוזיציה, ואלה ממרכיבי הקואליציה האמיתית שנמצאים בקואליציה, הם באופוזיציה בתוך הקואליציה.

יריב לוין: לכן, ההבנה בינינו היא מאוד מאוד פשוטה.

אברהם מיכאלי: אפשר לדעת, אדוני המנכ"ל, מתי אנחנו מסיימים את השיפוצים?

רונן פלוט: אני אסביר.

רונן פלוט: כל התכנית שהיתה לנו כמעט הסתיימה, חוץ מכמה דברים.

רונן פלוט: אנחנו עכשיו עברנו לשלב ב' של שיפוץ האודיטוריום.

רונן פלוט: לשם מכניסים ספרינקלרים, הגברה, מחליפים כורסאות ועד סוף חודש דצמבר יש לנו אודיטוריום לתפארת, כמו שאומרים.

רונן פלוט: השירותים שראיתם פה, שירותי כניסת ח"כים בצד שמאל – אנחנו מסיימים בעוד כשבוע ימים.

רונן פלוט: בטרקלין כל האולם מסתיים באמצע חודש ינואר 2015.

רונן פלוט: זהו.

רונן פלוט: בשנה הבאה אנחנו רק נתחזק את הבניין, אבל ב-2016, בעזרת השם, יהיה צורך בהרחבת המזנון הבשרי.

יעקב ליצמן: יהיה אז קיצוץ אכזרי מהאוצר.

רונן פלוט: הוא בנוי לכ-200 איש והיום סועדים שם למעלה מ-1,000 איש.

רונן פלוט: כבר עכשיו יש צורך, אבל אנחנו גם נותנים קצת לנוח פה לכל הפעילות שהיתה פה, והיתה פה פעילות ענפה.

רונן פלוט: אתם שמתם לב כמה שהכנסת היום נראית יפה, כמה שהכנסת מטופחת, מצוחצחת, גם גינון, גם בפנים, שומרים על שנת השמיטה, שומרים שהכל יהיה בסדר ואני חושב שבסך הכל יש לנו כנסת מאד יפה.

יריב לוין: היא נראית יותר טוב מהקואליציה.

חמד עמאר: מאז שיריב לא יושב-ראש הקואליציה - - - הכל מתפקד אתה אומר?

יריב לוין: וגם בחיוך מתפקד.

יריב לוין: לא סתם.

חמד עמאר: לפי דבריו לא.

יריב לוין: למה לא מתפקד?

יריב לוין: מתפקד מעולה.

חמד עמאר: אתה הסברת את זה טוב מאוד.

חמד עמאר: יש אנשים שצריכים להיות בקואליציה ולא נמצאים בקואליציה, ואנשים שנמצאים בקואליציה צריכים להיות באופוזיציה.

יפעת קריב: אולי נעשה את זה פרסונלית.

יריב לוין: אני רק אגיד לך, חמד, איפה הבעיה.

יריב לוין: אני לא הסברתי בגלל מי זה המצב.

חמד עמאר: אתה יכול להיות פתוח, פה שום דבר לא מוקלט.

חמד עמאר: דבר.

יריב לוין: רבותי, מי בעד הבקשה לשינויים בתקציב הכנסת לשנת 2014?

יריב לוין: בעד הבקשה לשינויים בתקציב הכנסת – פה אחד

יריב לוין: נמנעים – אין

יריב לוין: פה אחד, אין מתנגדים, אין נמנעים.

יריב לוין: אושר.

יריב לוין: אני רוצה ברשות המנכ"ל שתי הערות.

יריב לוין: האחת, אני לא אסתכן ואומר בשם כולם, אני חושב, ששוב אנחנו מבקשים להודות לך.

יריב לוין: באמת, מה שנעשה כאן מורגש בכל מקום.

יריב לוין: גם מה שנעשה, אני חושב, בנושא של קשרי חוץ זה מהפכה שלמה ומבורכת, מהרמה הפיזית של איך שזה נראה ועד הרמה התוכנית.

יריב לוין: אני באמת חושב שזה יצעיד אותנו למקומות אחרים.

יעקב מרגי: ומעל הכל האוזן הקשבת.

יריב לוין: כן, כן, בכל דבר.

יפעת קריב: חד-משמעית.

יריב לוין: באמת יש כאן הערכה מקיר לקיר וראוי לומר את זה.

חמד עמאר: כאן אין קואליציה-אופוזיציה.

יריב לוין: ובאמת עשייה יוצאת דופן.

יריב לוין: אין דרך אחרת לתאר את זה.

יריב לוין: בכל זאת, נקודה אחת שאני חושב שהיינו – גם פה אני לא אסתכן, למרות שלא דיברתי עם אף אחד, אם אני אדבר על זה – והיא סוגיה שאנחנו מעלים פה כמעט בכל ישיבה, סוגיית המחשוב שלא נפתרת.

יריב לוין: העסק הזה פשוט לא עובד.

יריב לוין: פשוט לא עובד.

יפעת קריב: בישיבת הפתיחה החגיגית סגרו בכוונה את האינטרנט?

יפעת קריב: זה היה קטע.

יפעת קריב: לא היה אינטרנט במליאה.

יריב לוין: אני חושב שהמחשוב בחדרים, זה פשוט – זה לא עובד.

יריב לוין: לא עובד.

יעקב מרגי: גם היום היה קושי.

יריב לוין: גם בשגרה, מעבר לתקלות גדולות שמשביתות את המערכת.

יריב לוין: אי אפשר לעבוד ככה.

רונן פלוט: אני יודע.

רונן פלוט: זה הולך להסתדר.

אברהם מיכאלי: המנכ"ל הבטיח לנו שהוא מוצא פתרון.

רונן פלוט: כן, יהיה פתרון.

יריב לוין: אם אני יכול לסמן את מה שבאמת מפריע זה העניין הזה.

אברהם מיכאלי: אדוני היושב-ראש, אם אתה כבר מעלה, גם חלק מהדברים שדיברנו בעבר, אין כל ספק שאותה ועדת משנה שדיברנו עליה לבחינת דברים שלא צריך להתבייש לדבר עליהם, צריכה להתחיל לפעול.

אברהם מיכאלי: המנכ"ל והחשב כולם יהיו שותפים אתנו בדיונים האלה.

אברהם מיכאלי: כל שקל שאנחנו בסוף מוציאים על משהו, אנחנו פוחדים מה יגידו בחוץ.

אברהם מיכאלי: ולכן, גם המערכות פה עובדות בהתאם.

אברהם מיכאלי: אני סיפרתי למנכ"ל איזה מקרה של חברי כנסת שיוצאים – אתה יודע מה?

אברהם מיכאלי: לא מתקציב הכנסת.

אברהם מיכאלי: הם יוצאים מטעם הכנסת ולא מתקציב הכנסת.

אברהם מיכאלי: קשרי חוץ לא מבינים איך לאכול את זה.

אברהם מיכאלי: הם אומרים: אתה לא שליח של הכנסת.

אברהם מיכאלי: בדברים פיקנטיים שביקשנו בשביל לקחת למשלחת אמרו שאי אפשר.

יעקב מרגי: בסוף בסוף זאת משלחת חברי כנסת, ולא משנה מי מממן אותה.

רונן פלוט: אני גם אמרתי את זה ואני גם חושב שזה נכון.

רונן פלוט: אנחנו הולכים לעשות איזשהו שינוי.

רונן פלוט: מה עוד, שגם מי שיוצא מוועדת האתיקה צריך לעבור ועדה לקשרי חוץ.

רונן פלוט: פעם לא היה צורך והיום יהיה צורך.

רונן פלוט: למה?

רונן פלוט: קודם כל לבדוק אולי הנסיעה בכלל לא נחוצה למרות שיש הזמנה.

רונן פלוט: אולי יש לנו דברים שאנחנו רוצים לבקש מחבר כנסת שיעשה את זה בחו"ל.

יעקב מרגי: על הדרך.

רונן פלוט: בדיוק.

רונן פלוט: אנחנו הולכים יותר להדק את העניין הזה ואין לי ספק שאתה צודק.

יעקב ליצמן: אתה תעשה את זה אחרי שתעשה לכל השרים אותו דבר.

אברהם מיכאלי: שרים לא באחריותו.

יעקב ליצמן: 80% מהנסיעות שם מיותרות.

יריב לוין: בסדר, לא חשוב, אבל זה לא במגרש שלו.

יריב לוין: אנחנו לפחות ננסה אצלנו לפעול בצורה טובה.

יריב לוין: הוא לא מצנזר אף נסיעה.

יריב לוין: לא לזה הוא התכוון.

רונן פלוט: חבר הכנסת ליצמן, לא התכוונתי שיש איזושהי נסיעה שהיא מיותרת.

רונן פלוט: רק אמרתי שאם יש כבר נסיעה, אולי בדרך יש לנו כמה דברים באותה מדינה שטוב להציע.

רונן פלוט: אם ירצה חבר הכנסת – כמו, למשל, פגישה עם הקהילה היהודית.

רונן פלוט: סתם דוגמה.

יעקב ליצמן: זה כמו שלא בדקו עד היום את הנושא של החוטים וכל הסיפורים האלה.

יעקב ליצמן: אני חושב שזה חיובי שבדקו.

יעקב ליצמן: אין לי בעיה עם זה.

יפעת קריב: חוטים של משרד הפנים, משרד האוצר או חוטים אחרים?

יעקב ליצמן: לכי תדעי מאיפה.

יעקב ליצמן: אנחנו יודעים רק חלק אחד.

רונן פלוט: תסביר לה על איזה חוטים.

רונן פלוט: היא לא יודעת.

יריב לוין: רבותי, תודה רבה, הישיבה נעולה.